Diari Oficial de la Generalitat Valenciana


Sumari del DOGV 9138, del 29-07-2021 (2021/8205)

Extracte de la Resolució de 22 de juliol de 2021, del president de l'Institut Valencià de Competitivitat Empresarial (IVACE), per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica, amb càrrec al pressupost de l'exercici 2021 (programa MOVES III-Infraestructura Comunitat Valenciana), en el marc del Pla de recuperació, transformació i resiliència europeu.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9138

Data del DOGV
:   29-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8205


Data del document
:   22-07-2021

Organisme emissor
:   Institut Valencià de Competitivitat Empresarial

Tipus de document
:   Extracte

Anàlisi jurídica

 Descriptors 

:   * ajuda pública

Extracte de la Resolució de 22 de juliol de 2021, del president de l'Institut Valencià de Competitivitat Empresarial (IVACE), per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica, amb càrrec al pressupost de l'exercici 2021 (programa MOVES III-Infraestructura Comunitat Valenciana), en el marc del Pla de recuperació, transformació i resiliència europeu. [2021/8205]  
  
  
BDNS (identif.): 577022.  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions:  
http://www.pap.minhap.gob.es/bdnstrans/index  
i en la pàgina web de l'IVACE:  
http://www.ivace.es  
  
Primer. Entitats beneficiàries  
Podran acollir-se a aquestes ajudes les persones i entitats que s'enumeren a continuació:  
a) Les persones físiques que desenvolupen activitats econòmiques, per les quals oferisquen béns i/o serveis en el mercat (professionals autònoms), que tinguen el seu domicili de l'activitat en la Comunitat Valenciana i que estiguen donats d'alta en el Cens d'empresaris, professionals i retenidors de l'Agència Estatal d'Administració Tributària.  
b) Les persones físiques majors d'edat, a excepció dels casos de discapacitat, que podran ser menors d'edat, amb residència en la Comunitat Valenciana, no incloses en l'anterior apartat.  
c) Les comunitats de propietaris amb domicili a la Comunitat Valenciana, que hauran de complir el que es preveu en la Llei 38/2003, de 17 de novembre, i en particular amb el que s'estableix en el seu article 11.3.  
d) Les persones jurídiques, vàlidament constituïdes a Espanya en el moment de presentar la sol·licitud d'ajuda, i altres entitats, amb personalitat jurídica o sense, el número d'identificació de fiscal (NIF) de les quals comence per les lletres A, B, C, D, E, F, G, J, R o W, que tinguen el seu domicili social a la Comunitat Valenciana o bé que desenvolupen la seua activitat, compten amb una seu i tinguen part de la seua plantilla a la Comunitat Valenciana. També seran elegibles les entitats de conservació de polígons o societats agràries de transformació el NIF de les quals comence per V.  
e) Les entitats locals conforme amb l'article 3 de la Llei 7/1985, de 2 d'abril, reguladora de les bases de règim local, i el sector públic institucional d'acord amb el que s'estableix en l'article 2 de la Llei 40/2015 d'1 d'octubre, de règim jurídic del sector públic, que realitzen la seua activitat a la Comunitat Valenciana, sempre que no exercisquen activitats econòmiques per les quals oferisquen béns i serveis en el mercat i en aquest cas es consideraran incloses en l'anterior apartat d. No obstant això, no podrà ser beneficiària l'Administració autonòmica de la Comunitat Valenciana en la seua condició de beneficiària directa de les ajudes regulades en Reial decret 569/2020, sense que aquesta exclusió comprenga el sector públic vinculat o dependent respecte de l'Administració autonòmica valenciana, que podrà ser-ne beneficiari sempre que els organismes i entitats que l'integren compten amb personalitat jurídica pública diferenciada, així com autonomia de gestió per al compliment dels seus fins.  
  
Segon. Objecte  
Convocar les ajudes de l'IVACE per a la implantació d'infraestructures de recàrrega de vehicles elèctrics en la Comunitat Valenciana en el marc del programa d'incentius a la mobilitat elèctrica (MOVES III), fomentant així la disminució de les emissions de CO2 i d'altres emissions contaminants, la millora de la qualitat de l'aire, l'estalvi energètic i la diversificació de les fonts energètiques en el transport.  
  
Seran susceptibles de suport els sistemes de recàrrega de bateries per a vehicles elèctrics en la modalitat d'adquisició directa. A més, en el cas de comunitats de propietaris, seran subvencionables les canalitzacions necessàries per a disposar de la preinstal·lació elèctrica i de servei de comunicacions per a dotar de recàrrega intel·ligent a la recàrrega vinculada de vehicle elèctric. La infraestructura de recàrrega de vehicles elèctrics podrà ser tant d'accés públic com d'ús privat.  
La infraestructura de recàrrega podrà estar destinada als següents usos:  
a) Ús privat en sector residencial, incloses els habitatges unifamiliars.  
b) Ús públic en sector no residencial (aparcaments públics, hotels, centres comercials, universitats, hospitals, polígons industrials, centres esportius, etc.).  
c) Ús privat en zones d'estacionament d'empreses privades i públiques, per a donar servei a la seua pròpia flota.  
d) Ús públic en zones d'estacionament d'empreses privades i públiques, per a donar servei als seus treballadors i clients.  
e) Ús públic en via pública, eixos viaris urbans i interurbans.  
f) Ús públic en xarxa de carreteres, sent d'especial interés la infraestructura de recàrrega en estacions de servei i gasolineres.  
  
Tercer. Bases reguladores  
Reial decret 266/2021, de 13 d'abril, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla, per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, publicades en el BOE núm. 89, de 14 d'abril de 2021.  
  
Quart. Quantia  
1. D'acord amb el que s'estableix en l'annex V del Reial decret 266/2021, de 13 d'abril, on s'estableix l'ajuda concedida a les comunitats autònomes i les ciutats de Ceuta i Melilla, la quantitat que correspon a la Comunitat Valenciana amb càrrec al pressupost de l'Institut per a la Diversificació i Estalvi de l'Energia, prèviament transferida des dels pressupostos generals de l'Estat, és de 54.893.963 euros, dels quals 43.381.500 euros corresponen a la convocatòria de referència, amb càrrec a la línia pressupostària de l'IVACE S6849000 «Estalvi i eficiència energètica».  
2. Les ajudes regulades per aquesta convocatòria podran ser cofinançades amb el Mecanisme de Recuperació i Resiliència, establit pel Reglament (UE) 2021/241 del Parlament Europeu i del Consell, de 12 de febrer de 2021, en la mesura que els programes d'incentius aprovats pel Reial decret 266/2021, de 13 d'abril, resulten inclosos en el pla de recuperació, transformació i resiliència que s'aprove per les institucions europees competents.  
3. Les ajudes que s'estableixen en la present resolució tindran la consideració de subvenció, i estaran subjectes al Reglament (UE) núm. 651/2014, de la Comissió, de 17 de juny de 2014. El límit d'ajuda serà de 800.000 euros per expedient, a excepció de les persones físiques que tindran un límit de 5.000 euros per expedient. En cap cas a un mateix destinatari últim podrà concedir-se-li més de dos milions i mig d'euros (2,5 M) en tot el període de vigència d'aquesta convocatòria.  
  
4. Quan els beneficiaris de les ajudes siguen persones físiques que realitzen alguna activitat econòmica (autònoms) per la qual oferisquen béns i/o serveis en el mercat, estaran sotmesos als requisits i límits establits en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del TFUE, d'ajudes de minimis. L'import total de les ajudes de minimis que podrà concedir-se a cadascun d'aquests destinataris últims no podrà excedir la xifra de 200.000 euros durant qualsevol període de tres exercicis fiscals, i caldrà adjuntar una declaració responsable d'ajudes rebudes al costat de la sol·licitud d'ajuda.  
5. L'ajuda serà del 70 % del cost subvencionable, sempre que no se superen els límits dels apartats anteriors. Podrà aconseguir el 80 % del cost subvencionable per a aquelles actuacions que justifiquen trobar-se en municipis de menys de 5.000 habitants.  
En el cas de persones jurídiques, vàlidament constituïdes a Espanya en el moment de presentar la sol·licitud d'ajuda, i altres entitats, amb personalitat jurídica o sense, el número d'identificació fiscal (NIF) de les quals comence per les lletres A, B, C, D, E, F, G, J, R o W, així com per a les entitats locals amb activitat econòmica, l'ajuda a atorgar serà d'un 40 % dels costos subvencionables, sempre que la infraestructura de recàrrega siga d'accés públic i potència ≥ 50 kW i estiga situada en un municipi de menys de 5.000 habitants, reduint-se al 35 % dels costos subvencionables en la resta de zones. Per a aquests casos, l'ajuda podrà incrementar-se en 10 punts percentuals, si es tracta d'ajudes concedides a mitjanes empreses i en 20 punts percentuals si les ajudes van destinades a petites empreses. Quan la infraestructura de recàrrega siga d'ús privat o d'accés públic, però amb potència inferior a 50 kW, l'ajuda a atorgar serà d'un 30 % dels costos subvencionables. L'ajuda podrà incrementar-se en 10 punts percentuals en el cas d'inversions situades en municipis de menys de 5.000 habitants.  
  
  
Cinqué. Termini de presentació de les sol·licituds  
El termini de presentació de sol·licituds a aquest programa d'ajudes s'iniciarà el 8 d'octubre de 2021 i finalitzarà el 31 de desembre de 2023, termini a partir del qual no seran admeses més sol·licituds.  
  
Sisé. Altres dades  
1. La tramitació del procediment serà electrònica. Les sol·licituds i documentació annexa es presentaran davant el Registre Electrònic de la Generalitat.  
2. El projecte objecte de l'ajuda haurà de trobar-se dins del territori de la Comunitat Valenciana.  
3. Documentació: la que es preveu en l'article 10 de la convocatòria.  
4. Forma de justificació: en els termes previstos en l'article 14 de la convocatòria.  
5. Termini màxim de justificació: huit mesos comptats des de la data de notificació de la resolució de concessió de l'ajuda. En cas que per circumstàncies concurrents no fora possible la justificació en aquest termini, es podrà prorrogar com a màxim a un termini de dotze mesos comptats des de la data de notificació de la resolució de concessió.  
  
  
València, 22 de juliol de 2021.- El president de l'IVACE: Rafael Climent González.